As jy 'n dagvaarding ontvang wat vir iemand anders bedoel is - Jy en die RegJy en die Reg
Tuis › Artikels › As jy 'n dagvaarding ontvang wat vir iemand anders bedoel is
Dit gebeur gereeld dat iemand oproepe, briewe, aanmanings en selfs dagvaardings ontvang vir skuld van 'n ander persoon. Soms is dit as gevolg van skuld van vorige eienaars wat by jou adres gewoon het, of 'n persoon wat verkeerdelik jou selfoonnommer opgegee het, of soms is dit as gevolg van identiteitsdiefstal.
Die eerste stap sal wees om die skuldinvorderaars of die prokureurs te laat weet dat hulle die verkeerde adres of persoon kontak. Dit is ook belangrik om dan bewyse te lewer vir hierdie prokureurs of skuldinvorderaars dat hulle verkeerd is. Stuur byvoorbeeld vir hulle jou huurkontrak om te bevestig dat jy die nuwe inwoner van daardie adres is en dat die skuldenaar nie meer daar woon nie.
Indien die balju so 'n foutiewe dagvaarding op jou wil beteken, moet jy weier om dit te aanvaar en duidelik vir die balju sê en selfs wys dat jy die verkeerde persoon is. 'n Dagvaarding kan ook by wyse van aanhegting beteken word waar die balju die dagvaarding by jou hek of voordeur los. Jy sal dan met die prokureur moet kontak maak en bevestig dat hulle die verkeerde adres het.
Die situasie kan ook omgedraai wees en vonnis kan teen jou verkry word, maar die dagvaarding was nooit op jou beteken nie. In hierdie geval gaan jy die koste en frustrasie moet verduur om 'n prokureur te gaan spreek om tersydestelling van daardie vonnis te bekom op die basis dat jy nooit die dagvaarding ontvang het nie en dit by die verkeerde adres afgelewer was. Sou jy telkemale vir die ander party kennis gegee het van jou nuwe adres en bevestig het dat jy nie die kommunikasie of hofstukke ontvang nie en daardie prokureurs hou eenvoudig aan om die hofstukke op die verkeerde adres te beteken, kan jy die hof vra vir 'n kostebevel teen hulle.